MÄNTSÄLÄN KUNNAN LAUSUNTO METROPOLISELVITYKSESTÄ

102/07/2013

Kunnanhallitus 13.05.2013  § 158
	
	Pääministeri Jyrki Kataisen hallituksen hallitusohjelman mukaan hallitus toteuttaa koko maan laajuisen kuntauudistuksen, jonka tavoitteena on vahvoihin peruskuntiin pohjautuva elinvoimainen kuntarakenne.
 
	Metropolialueella valmisteltiin  kuntauudistuksen toteuttamiseksi 5.3.2013 julkaistu esiselvitys, jonka tavoitteena oli kartoittaa osana kuntauudistusta ja yhteistyössä alueen kuntien kanssa alueen kuntajakoselvitysalueet sekä vaihtoehtoiset mallit metropolihallinnoksi ja tämän osalta yhteisesti hoidettavat tehtävät, vaihtoehdot päätöksenteon organisoimiseksi sekä tehtävien rahoitusvaihtoehdot. 
 
	Selvityshenkilöt ehdottavat kolmea seuraavaa vaihtoehtoista mallia, joista kaksi ensimmäistä ovat päävaihtoehtoja:

•	Suurkunnat ja sopimusyhteistyö
•	Vahvat peruskunnat ja vaaleilla valittu metropolihallinto. 
•	Vahva vaaleilla valittu metropolihallinto ja vaihtoehtoiset kuntarakenteet
 
	Selvityshenkilöt suosittelevat toteutettavaksi mallia Vahvat peruskunnat ja vaaleilla valittu metropolihallinto. 
 
	Vaihtoehdot on tehty ottaen huomioon metropolialueen kehityksen ennusteet vuoteen 2030. Vaihtoehtojen perusteluina ovat mm. seudun kansainvälisen kilpailukyvyn vahvistaminen, yhdyskuntarakenteen eheyttämistarve, arjen sujuvuuden turvaaminen (työssäkäynti, asiointi ja liikkuminen), asuntomarkkinoiden ja asumisen toimivuus, maahanmuuton hallinta ja työvoiman varmistaminen sekä segregaation ja alueen eriytymisen estäminen. 
 
	Valtiovarainministeriö pyytää lausuntoa metropolialueen esiselvityksen loppuraportista 22.5.2013 klo 16 mennessä.
 
	Kahdeksan kunnan, Hyvinkään, Järvenpään, Keravan, Mäntsälän, Nurmijärven, Pornaisten, Sipoon ja Tuusulan kesken on arvioitu esitettyjä vaihtoehtoisia malleja ja todettu, että esitetyistä malleista ei mikään sellaisenaan sovellu tai ole tarkoituksenmukainen toteuttaa metropolialueen kokonaisedun näkökulmasta eikä jatkovalmistelu esitettyjen mallien (1-3) ole mahdollista. Yhteisen lausunnon mukaan ratkaisuna esitetään mallia, jossa enintään kahdeksan kuntaa, eli Hyvinkää, Järvenpää, Kerava, Mäntsälä, Nurmijärvi, Pornainen, Sipoo ja Tuusula muodostavat yhteisen kuntaselvitysalueen.
 
	"Mäntsälän kunnan lausunto"
 
	Mäntsälän kunta esittää, että kuntarakennelakiluonnoksen mukaiseksi selvitysalueeksi nimetään enintään kahdeksan kunnan, Hyvinkään, Järvenpään, Keravan, Mäntsälän, Nurmijärven, Pornaisten, Sipoon ja Tuusulan muodostama kokonaisuus ja että ao. kunnat voivat käynnistää kuntarakennelakiluonnoksen mukaisen selvityksen välittömästi siten, että se on valmis päätöksineen 1.7.2014 mennessä. Selvitysalueella selvitys tapahtuu vapaaehtoiselta pohjalta kuntien itse järjestämällä tavalla.
 
	Perusteluina Mäntsälän kunta esittää seuraavaa:
 
	Metropolialueen esiselvityksen selvityshenkilöiden esittämiä vaihtoehtoja ei voida sellaisenaan hyväksyä. Metropolialueen esiselvityksessä esitetyt ehdotukset kuntajakoselvitysalueiksi eivät muodosta taloudellisesti, maankäytön, asumisen ja liikenteen järjestämisen kannalta taikka alue- ja väestörakenteeltaan toimivia kuntia eivätkä sovellu jo tällä hetkellä metropolialueen vahvojen peruskuntien osalta kuntarakenneuudistuksen ratkaisuiksi. Maankäytön, asumisen ja liikenteen toteutusta metropolialueella tulee selvittää edelleen valtion ja Helsingin seudun kuntien kesken."

Kj:n päätösesitys:	Kunnanhallitus ehdottaa valtuustolle, että se antaa metropolialueen esiselvityksestä selostustekstissä esitetyn lausunnon.

	Kunnanhallitus esittää tämän lisäksi kunnanvaltuustolle, että Mäntsälän kunta käynnistää kuntarakennelakiluonnoksen mukaisen selvityksen myös muiden kuin edellä mainittujen kuntien kanssa.

Käsittely:	Käsittelyn kuluessa Reijo Tilvis esitti päätösesitykseen seuraavaa lisäystä:  " ja selvittää kunnan mahdollisuudet säilyä itsenäisenä".   

	Käsittelyn kuluessa Veijo Peltola esitti seuraavan päätösesityksen muutettuna lausuntona :

	"Metropolialueen esiselvityksen selvityshenkilöiden esittämiä vaihtoehtoja ei voida hyväksyä. Metropolialueen esiselvityksessä esitetyt ehdotukset kuntajakoselvitysalueiksi eivät muodosta taloudellisesti, maankäytön, asumisen ja liikenteen järjestämisen kannalta taikka alue- ja väestörakenteeltaan toimivia kuntia eivätkä sovellu jo tällä hetkellä metropolialueen vahvojen peruskuntien osalta kuntarakenneuudistuksen ratkaisuiksi. Maankäytön, asumisen ja liikenteen toteutusta metropolialueella tulee selvittää edelleen valtion ja Helsingin seudun kuntien kesken. Kunnanhallitus esittää,  että Mäntsälän kunta haluaa edelleen säilyä itsenäisenä, mutta käynnistää kuntarakennelakiluonnoksen edellyttämän selvityksen Pornaisten ja Pukkilan kuntien kanssa. Tämän lisäksi myös mahdollisesti Orimattilan kaupungin kanssa, johon selvitykseen voidaan liittää mahdollisesti myös muita kuntia.  Kunnanhallitus ehdottaa valtuustolle, että se antaa edellä esitetyn mukaisen lausunnon metropolialueen esiselvityksestä."

	Marja-Leena Mäkipää kannatti Veijo Peltolan muutosesitystä.

	Edelleen käsittelyn kuluessa kunnanjohtaja muutti esitystään Reijo Tilviksen esittämällä täydennyksellä päätökseen "ja selvittää kunnan mahdollisuudet säilyä itsenäisenä".

	Asiassa tehtiin kannatettu muutosesitys kunnanjohtajan muutettua esitystä vastaan. Puheenjohtaja ehdotti asiassa kättenostoäänestystä. Äänestystapa hyväksyttiin. Äänestyksessä annettiin kuusi ääntä (Tilvis, Salmi, Warras-Stjernvall, Laine, Ravolainen-Rinne, Herttuainen) kunnanjohtajan muutetun esityksen puolesta ja kolme ääntä (Peltola, Mäkipää, Martniku)  Veijo Peltolan muutosesityksen puolesta. Puheenjohtaja totesi kunnanjohtajan muutetun päätösesityksen tulleen hyväksytyksi.

Päätös: 	Hyväksyttiin kunnanjohtajan muutettu päätösesitys.

	Tämän päätöksen osalta pöytäkirja tarkistettiin kokouksessa.

•	Merkittiin, että Veijo Peltola jätti asiaan eriävän mielipiteen, joka on pöytäkirjan liitteenä.

	Liite 1. Valtiovarainministeriön lausuntopyyntö metropolialueen esiselvityksestä

Kunnanvaltuusto  § 74

Esitys:	Kunnanvaltuusto hyväksyy kunnanhallituksen esityksen.

Käsittely:	Käsittelyn kuluessa Tapio Havula esitti keskustan valtuustoryhmän nimissä seuraavan päätösesityksen muutettuna lausuntona :

	"Metropolialueen esiselvityksen selvityshenkilöiden esittämiä vaihtoehtoja ei voida hyväksyä. Metropolialueen esiselvityksessä esitetyt ehdotukset kuntajakoselvitysalueiksi eivät muodosta taloudellisesti, maankäytön, asumisen ja liikenteen järjestämisen kannalta taikka alue- ja väestörakenteeltaan toimivia kuntia eivätkä sovellu jo tällä hetkellä metropolialueen vahvojen peruskuntien osalta kuntarakenneuudistuksen ratkaisuiksi. Maankäytön, asumisen ja liikenteen toteutusta metropolialueella tulee selvittää edelleen valtion ja Helsingin seudun kuntien kesken. Kunnanvaltuusto esittää,  että Mäntsälän kunta haluaa edelleen säilyä itsenäisenä, mutta käynnistää kuntarakennelakiluonnoksen edellyttämän selvityksen Pornaisten ja Pukkilan kuntien kanssa. Tämän lisäksi myös mahdollisesti Orimattilan kaupungin kanssa, johon selvitykseen voidaan liittää mahdollisesti myös muita kuntia.  Kunnanvaltuusto antaa edellä esitetyn mukaisen lausunnon metropolialueen esiselvityksestä."

	Rami Lindqvist perussuomalaisten valtuustoryhmän nimissä kannatti Tapio Havulan esitystä.

	Ryhmäpuheenvuoron käyttivät myös Asko Eerola (KOK),  Markku Laine (SDP), Auli Herttuainen (VAS), Soili Norro (KD) ja  Sirpa Repo (VIHR).
 	Puheenjohtaja totesi, että on tehty kannatettu muutosesitys ja asiassa tulee äänestää. Puheenjohtaja ehdotti nimenhuutoäänestystä, jossa kunnanhallituksen esitystä kannattavat, sanovat JAA ja Havulan esittämää ja Lindqvistin kannattamaa muutosesitystä, sanovat EI.  Äänestystapa hyväksyttiin.

	Puheenjohtaja totesi, että äänestyksessä annettiin ääniä seuraavasti: Kh pohjaesitys JAA, 26 ja  Havulan muutosesitys EI, 17.  Puheenjohtaja totesi kunnanhallituksen päätösesityksen tulleen hyväksytyksi. Äänestysluettelo pöytäkirjan liitteenä.

Päätös:	Hyväksyttiin esityksen mukaan.

	Liite 1. Valtiovarainministeriön lausuntopyyntö metropolialueen esiselvityksestä

	Pöytäkirjanotteen oikeaksi todistaa 
	Mäntsälä  

	Esa Siikaluoma
	pöytäkirjanpitäjä

Jakelu	Valtiovarainministeriö 
	Valtiovarainministeiriö